钦定古今图书集成/明伦汇编/皇极典/第264卷 > 后晋
## 钦定古今图书集成/明伦汇编/皇极典/第264卷 > 后晋

### 高祖天福元年御札求直言

按，《五代史晋高祖本纪》：“天福元年十二月辛卯，御札
求直言。”

按《册府元龟》，天福元年闰十一月壬午，敕曰：“鸣谏鼓
以俟谠言，列肺石以申冤滞。将闻善以自戒，思与物
而垂恩。备著前规，用光大业。或直辞可贵，或有理可
矜，各务奏陈，皆当鉴纳。”十二月庚寅，御札宣示百寮
曰：“朕猥以眇冲，式承眷命。虽宵衣旰食，不敢怠荒，而
一日万机，有虞旷阙。应在朝文武臣寮等，早升班序”，
并蕴器能，怀康济之才，展经纶之术。既逢昌运，宜罄
谠言。须务救时，各思举职。勿取容而避事，勿尸禄以
旷官。或时经未叶于和平，必思献替；或命令未谐于
允当，必在箴规。苟有敷陈，并当开纳。俟汝匪躬之节，
副予仄席之求。凡在朝廷，共裨寡德。咨尔卿士，宜体
朕怀。

天福二年，御札“求直言。”

按《五代史晋高祖本纪》：二年五月壬戌，御札求直言。
按《册府元龟》，二年五月，御札示百寮曰：“朕自祗膺大
宝，虔奉丕图，每念创业之艰难，未尝终食而懈堕。所
冀照临之内，将臻康泰之风。庶几亿兆之中，渐息疮
痍之痛。虽疚心罔暇，而逆耳无闻。岂视听之不开，故
箴规之未贡。应在朝文武臣寮等，各怀异术，早践通”
班，宜陈经济之谋，用赞兴隆之道，“勿失谠直之议，无
拘循避之规，咸罄乃诚，同规不逮。宜令在朝文武臣
僚，每人各进封事一件，仍须实封通进，务裨阙政，用
副虚怀。凡百寮采，宜体朕意。”

天福三年，诏求直言。

按《五代史晋高祖本纪》不载按《册府元龟》，三年二
月御札曰：“百官曾有宣示。令进封事。据到者未及十
人。食禄于朝。卒无一言可不知贞观政要说。言而不
用。朕所甘心。用而不言。谁之责也。”帝急于时病。务求
致理。时命吏部尚书梁文矩等十人置详定院。诏遣
百官上封事。夫封事箴时政之阙，达于一人。否者留
中，可者行之。今下详定司，未敢有尽其言者。自是数月，僶俛滞命，故有御札促焉。

天福七年，下诏求言。

按《五代史晋高祖本纪》。不载按《册府元龟》。七年闰
三月敕。“起今后百官每五日一度起居。日轮差定两
员官。具所见实封以闻。”